62017CJ0397
ROZSUDOK SÚDNEHO DVORA (desiata komora)
z 12. júla 2018 (
*1
)
„Návrh na začatie prejudiciálneho konania – Nariadenie (EHS) č. 2658/87 – Colná únia a spoločný colný sadzobník – Colné zaradenie – Kombinovaná nomenklatúra – Podpoložky 73071110, 73071910 a 73071990 – Liate príslušenstvo na rúry alebo rúrky s guľôčkovým grafitom“
V spojených veciach C‑397/17 a C‑398/17,
ktorých predmetom sú dva návrhy na začatie prejudiciálneho konania podľa článku 267 ZFEÚ, podané rozhodnutiami Nederlandstalige rechtbank van eerste aanleg Brussel (Holandskojazyčný prvostupňový súd Brusel, Belgicko) zo 16. júna 2017 a doručené Súdnemu dvoru 3. júla 2017, ktoré súvisia s konaniami:
Profit Europe NV
proti
Belgische Staat,
SÚDNY DVOR (desiata komora),
v zložení: predseda desiatej komory E. Levits, sudcovia A. Borg Barthet (spravodajca) a M. Berger,
generálna advokátka: J. Kokott,
tajomník: A. Calot Escobar,
so zreteľom na písomnú časť konania,
so zreteľom na pripomienky, ktoré predložili:
–
Profit Europe NV, v zastúpení: P. Diaz Gavier, advocaat,
–
belgická vláda, v zastúpení: P. Cottin a J.‑C. Halleux, splnomocnení zástupcovia,
–
Európska komisia, v zastúpení: A. Caeiros a P. Vanden Heede, splnomocnení zástupcovia,
so zreteľom na rozhodnutie prijaté po vypočutí generálnej advokátky, že vec bude prejednaná bez jej návrhov,
vyhlásil tento
Rozsudok
1
Návrhy na začatie prejudiciálneho konania sa týkajú výkladu sadzobných podpoložiek 730711 a 73071910 kombinovanej nomenklatúry uvedenej v prílohe I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 1987, s. 1; Mim. vyd. 02/002, s. 382), zmeneného vykonávacím nariadením Komisie (EÚ) č. 1001/2013 zo 4. októbra 2013 (Ú. v. EÚ L 290, 2013, s. 1) (ďalej len „KN“).
2
Tieto návrhy boli podané v rámci dvoch sporov medzi Profit Europe NV a Belgische Staat (Belgické kráľovstvo) vo veci colného zaradenia liateho príslušenstva určeného pre systémy varovania a hasiace systémy.
Právny rámec
3
Colné zaradenie tovarov dovezených do Európskej únie sa riadi KN, ktorá je založená na harmonizovanom systéme opisu a číselného označovania tovaru vypracovanom Svetovou colnou organizáciou (WCO) a zavedenom Medzinárodným dohovorom o harmonizovanom systéme opisu a číselného označovania tovaru uzatvoreným v Bruseli 14. júna 1983 a prijatým spolu s protokolom o jeho zmene a doplnkoch z 24. júna 1986 v mene Európskeho hospodárskeho spoločenstva rozhodnutím Rady 87/369/EHS zo 7. apríla 1987 (Ú. v. ES L 198, 1987, s. 1; Mim. vyd. 02/002, s. 288).
4
KN preberá položky a podpoložky tohto harmonizovaného systému zložené zo šiestich čísel, pričom iba siedme a ôsme číslo tvoria vlastné triedenie podľa tejto nomenklatúry.
5
Prvá časť KN obsahuje súbor úvodných ustanovení. V tejto časti v oddiele I venovanom všeobecným pravidlám bod A, nazvaný „Všeobecné pravidlá na interpretáciu [KN]“, stanovuje:
„Zatrieďovanie tovaru do [KN] sa riadi nasledujúcimi zásadami:
1.
Názvy tried, kapitol a podkapitol majú len orientačný charakter; na právne účely sa zatriedenie určuje podľa znenia položiek a príslušných poznámok k triedam alebo kapitolám, a ak tieto položky alebo poznámky nevyžadujú inak, podľa nasledujúcich ustanovení.
…
6.
Na právne účely sa zatriedenie tovaru do podpoložiek položky určuje podľa znenia týchto podpoložiek a príslušných poznámok k podpoložkám a mutatis mutandis podľa vyššie uvedených pravidiel pod podmienkou, že porovnateľné sú len podpoložky rovnakej úrovne. Na účely tohto pravidla sa tiež používajú poznámky k triedam a kapitolám, ak kontext nevyžaduje inak.“
6
Druhá časť KN je rozdelená na 21 tried. Trieda XV, nazvaná „Základné kovy a predmety zo základných kovov“, zahŕňa kapitoly 72 až 83 KN. Kapitola 73 s názvom „Predmety zo železa alebo z ocele“ sa vzťahuje na položky 7301 až 7326 KN.
7
Položka 7307 sa člení takto:
„7307
Príslušenstvo na rúry alebo rúrky (napríklad spojky, kolená, nátrubky), zo železa alebo ocele:
– Liate príslušenstvo:
7307 11
– – Z nekujnej liatiny
7307 11 10
– – Druhov používaných v tlakových systémoch
7307 11 90
– – Ostatné
7307 19
– – Ostatné:
7307 19 10
– – Z kujnej liatiny
7307 19 90
– – Ostatné
– Ostatné, z nehrdzavejúcej ocele:
…
– Ostatné:“
8
Vysvetlivky kombinovanej nomenklatúry Európskej únie (Ú. v. EÚ C 137, 2011, s. 1, ďalej len „vysvetlivky“) týkajúce sa podpoložiek 73071110 a 73 07 11 90 KN znejú takto:
„Termín ‚nekujná‘ znamená liatinu s lamelárnou štruktúrou grafitu.
Do týchto podpoložiek patrí príslušenstvo z liatiny, ako sú kolená, oblúky, nátrubky, spojky, objímky, a tvarovky T. Spájajú sa s rúrami a rúrkami z liatiny alebo ocele skrutkovaním, dotykom alebo mechanickým spojom.“
9
Podľa vysvetliviek k podpoložke 73071910 KN:
„Kujná liatina je medziprodukt medzi liatinou s lamelárnym grafitom (sivá liatina) a oceloliatinou. Dobre sa odlieva a po vhodnom tepelnom spracovaní sa stáva hutnou a kujnou (tvárnou). Pri tepelnom spracovaní uhlík čiastočne zaniká alebo mení svoju stavbu; vylúči sa ako sediment vo forme grafitových guľôčkových zŕn, ktoré už nemajú taký záporný vplyv na súdržnosť kovov, aspoň nie na takej úrovni ako grafitové vločky v sivej liatine.
Výrobky, v ktorých je obsah uhlíka 2 % hmotnosti alebo menej, sa považujú za výrobky z oceloliatiny a patria do podpoložky 73071990 (pozri poznámku 1 k tejto kapitole).
Termín kujná liatina zahŕňa liatinu s guľôčkovým grafitom.
Pozri tiež vysvetlivky k podpoložkám 73071110 a 73071190, druhý odsek.“
Spory vo veciach samých a prejudiciálne otázky
10
V marci 2014 Profit Europe podala na Administration générale des douanes et accises (Všeobecná správa pre clá a spotrebné dane, Belgicko) (ďalej len „colná správa“) viacero žiadostí o záväzné informácie o nomenklatúrnom zaradení rôzneho liateho príslušenstva s guľôčkovým grafitom pre protipožiarne zariadenia.
11
Dňa 14. marca 2014 colná správa vydala viacero záväzných informácií o nomenklatúrnom zaradení týchto výrobkov do podpoložky 73071110 KN ako príslušenstvo na rúry alebo rúrky z nekujnej liatiny.
12
V auguste 2014 Profit Europe podala na colnú správu nové žiadosti o záväzné informácie o nomenklatúrnom zaradení variantov uvedených výrobkov.
13
Rozhodnutím z 30. marca 2015 colná správa vydala 20 záväzných informácií o nomenklatúrnom zaradení týchto výrobkov do podpoložky 73071910 KN ako príslušenstva na rúry alebo rúrky z kujnej liatiny.
14
Rozhodnutím z 9. apríla 2015 táto správa vzala späť záväzné informácie o nomenklatúrnom zaradení, ktoré boli vydané 14. marca 2014, a dotknuté výrobky ním zaradila do podpoložky 73071910 KN.
15
Dňa 26. a 30. júna 2015 Profit Europe podala dva správne opravné prostriedky proti rozhodnutiam z 30. marca a 9. apríla 2015. Uvedené dve rozhodnutia colná správa 27. apríla 2016 potvrdila svojimi dvomi rozhodnutiami.
16
Dňa 10. mája 2016 Profit Europe podala na Nederlandstalige rechtbank van eerste aanleg Brussel (Holandskojazyčný prvostupňový súd Brusel, Belgicko) žalobu proti každému z týchto rozhodnutí, ako aj proti dotknutým záväzným informáciám o nomenklatúrnom zaradení.
17
V oboch veciach samých Profit Europe pred vnútroštátnym súdom tvrdí, že vo veci samej sporné príslušenstvo je z nekujnej liatiny a preto patrí do podpoložky 73071110 KN.
18
V tejto súvislosti uvádza, že liatina s guľôčkovým grafitom nemá objektívne vlastnosti kujnej liatiny, u ktorej tvárnosť má byť dôsledkom tepelného spracovania.
19
Nederlandstalige rechtbank van eerste aanleg Brussel (Holandskojazyčný prvostupňový súd Brusel) uvádza, že vysvetlivky k položke 73071910 KN jasne uvádzajú, že termín kujná liatina zahŕňa liatinu s guľôčkovým grafitom.
20
Zdá sa, že vedecké správy predložené Profit Europe preukazujú, že liatina s guľôčkovým grafitom nie je kujnou liatinou.
21
Vzhľadom na to, že sa za týchto okolností Nederlandstalige rechtbank van eerste aanleg Brussel (Holandskojazyčný prvostupňový súd Brusel) domnieval, že veci prejednávané na danom súde si vyžadujú výklad práva Únie, rozhodol prerušiť konanie a položiť Súdnemu dvoru vo veciach C‑397/17 a C‑398/17 identické prejudiciálne otázky:
„1.
Má sa podpoložka 73071910 KN vykladať v tom zmysle, že zahŕňa príslušenstvo na rúry alebo rúrky z liatiny s guľôčkovým grafitom, ktoré vykazuje znaky príslušenstva na rúry alebo rúrky, o ktoré ide v konaní vo veci samej, keď z jeho objektívnych znakov vyplýva, že v porovnaní s kujnou liatinou existuje podstatný rozdiel, pretože tvárnosť liatiny s guľôčkovým grafitom nie je výsledkom príslušného tepelného spracovania a liatina s guľôčkovým grafitom obsahuje inú formu grafitu ako kujná liatina, a to podobu guľôčkového grafitu namiesto temperovaného uhlíka?
2.
Má sa podpoložka 73071100 KN vykladať v tom zmysle, že zahŕňa príslušenstvo na rúry alebo rúrky z liatiny s guľôčkovým grafitom, ktoré vykazuje znaky príslušenstvo na rúry alebo rúrky, o ktoré ide v konaní vo veci samej, keď z objektívnych znakov liatiny s guľôčkovým grafitom vyplýva, že tá sa v zásade zhoduje s objektívnymi znakmi nekujnej liatiny?
3.
Majú sa vysvetlivky k podpoložke 73071910 KN, v ktorých sa konštatuje, že kujná liatina zahŕňa liatinu s guľôčkovým grafitom, nezohľadniť v rozsahu, v akom stanovujú, že kujná liatina zahŕňa liatinu s guľôčkovým grafitom, keď je zrejmé, že liatina s guľôčkovým grafitom nepredstavuje kujnú liatinu?“
22
Rozhodnutím predsedu Súdneho dvora z 20. júla 2017 boli veci C‑397/17 a C‑398/17 spojené na spoločné konanie na účely písomnej a ústnej časti konania, ako aj rozsudku.
O prejudiciálnych otázkach
23
Svojimi otázkami, ktoré treba preskúmať spoločne, sa vnútroštátny súd v podstate pýta, či sa má KN vykladať v tom zmysle, že liate príslušenstvo na rúry alebo rúrky s guľôčkovým grafitom sa má zaradiť do podpoložky 73071110 ako príslušenstvo z nekujnej liatiny, alebo do podpoložky 73071910 KN ako príslušenstvo z kujnej liatiny.
24
Podľa ustálenej judikatúry Súdneho dvora sa v záujme právnej istoty a uľahčenia kontrol rozhodujúce kritérium na colné zaradenie tovarov má hľadať vo všeobecnosti v ich objektívnych znakoch a vlastnostiach, ako sú definované v znení položky KN a v poznámkach k jej triedam alebo kapitolám (rozsudok z 26. mája 2016, Invamed Group a i., C‑198/15, EU:C:2016:362, bod 18 a citovaná judikatúra).
25
Podľa všeobecných pravidiel na interpretáciu KN zaradenie tovarov do podpoložiek tej istej položky sa určuje podľa znení týchto podpoložiek a príslušných poznámok k podpoložkám, triedam alebo kapitolám, pričom názvy tried, kapitol a podkapitol majú len orientačný charakter.
26
Okrem toho vysvetlivky vypracované Európskou komisiou prispievajú významným spôsobom k výkladu rozsahu rozličných colných položiek, ale nie sú právne záväzné (rozsudok z 26. mája 2016, Invamed Group a i., C‑198/15, EU:C:2016:362, bod 19).
27
V predmetnej veci sa položka 7307 KN vzťahuje na príslušenstvo na liatinové rúry alebo rúrky zo železa alebo z ocele. Zahŕňa tri kategórie.
28
Prvá kategória, opísaná pojmom „liate“, zahŕňa, ako vyplýva z tohto pojmu, liate príslušenstvo, zo železa alebo z ocele.
29
Rozlišuje medzi príslušenstvom „z nekujnej liatiny“ uvedeným v podpoložke 730711 KN a „ostatným“ spadajúcim do podpoložky 730719 KN. Pokiaľ ide o zostatkovú kategóriu, posledná uvedená podpoložka sa teda týka liateho príslušenstva, zo železa alebo ocele, ako aj ostatného liateho príslušenstva, ktoré je iné, než je príslušenstvo uvedené v podpoložke 730711 KN.
30
Podpoložka 730719 KN sa takisto rozdeľuje na dve podpoložky, a to jednak na podpoložku 73071910 nazvanú „z kujnej liatiny“ a jednak podpoložku 73071990 nazvanú „ostatné“.
31
Na účely poskytnutia odpovede vnútroštátnemu súdu treba určiť, čo spadá pod pojem „z nekujnej liatiny“ v zmysle podpoložky 730711 KN a čo pod pojem „z kujnej liatiny“ v zmysle podpoložky 73071910.
32
Ako vyplýva z vysvetliviek k podpoložke 73071910 KN, „kujná liatina je medziprodukt medzi liatinou s lamelárnym grafitom (sivá liatina) a oceloliatinou[, ktorá sa] dobre odlieva a po vhodnom tepelnom spracovaní sa stáva hutnou a kujnou (tvárnou), [pričom] pri tepelnom spracovaní uhlík čiastočne zaniká alebo mení svoju stavbu [a] vylúči sa ako sediment vo forme grafitových guľôčkových zŕn“.
33
V tejto súvislosti treba spresniť, že kujná liatina predstavuje osobitnú kategóriu v rámci štandardného označenia liatin. Európsky výbor pre normalizáciu ako európska normalizačná organizácia uvedená v prílohe I nariadenia Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS Rady a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (Ú. v. EÚ L 316, 2012, s. 12), prijal v dokumente EN 1560:2011 európsku normu EN 1560.
34
Táto norma rozlišuje šesť hlavných skupín liatiny podľa zloženia grafitu, ktorý ju tvorí, medzi ktoré patrí predovšetkým liatina z temperovaného grafitu, označovaná aj ako „tvárna liatina“ a identifikovaná kódom EN‑GJM.
35
Naproti tomu pojem „z nekujnej liatiny“ v zmysle podpoložky 730711 KN nie je definovaný ani v KN, ani vo vysvetlivkách. Nepredstavuje ani osobitnú kategóriu v rámci štandardného označenia liatin.
36
Na rozdiel od toho, čo v podstate tvrdí Profit Europe, však podpoložku 730711 KN nemožno vykladať v tom zmysle, že sa vzťahuje na všetky druhy liatin, ktoré nespadajú pod pojem „kujná liatina“ v zmysle bodu 32 tohto rozsudku.
37
Všeobecné pravidlo 6 na interpretáciu KN totiž stanovuje, že porovnateľné sú len podpoložky rovnakej úrovne, čo nie je prípad podpoložiek 730711 a 73071910 KN.
38
Okrem toho podpoložka 730719 KN obsahuje okrem podpoložky 73071910 aj podpoložku 73071990, ktorá je podľa jej znenia zostatkovou podpoložkou. Nie ja taktiež vylúčené, že cieľom normotvorcu Únie bolo zahrnúť do poslednej uvedenej podpoložky nielen liatinové príslušenstvo na rúry alebo rúrky zo železa alebo ocele, ale aj príslušenstvo z iných druhov liatin ako tých, ktoré sú uvedené v podpoložkách 730711 a 73071910 KN.
39
V tomto kontexte treba pripomenúť, že podľa ustálenej judikatúry sa určenie významu a rozsahu pojmov, pre ktoré právo Únie neobsahuje definíciu, musí vykonať podľa ich obvyklého významu v bežnom jazyku, pričom sa zároveň zohľadnia súvislosti, v ktorých sa používajú, ako aj účel sledovaný právnou úpravou, v ktorej sa nachádzajú (rozsudok z 22. novembra 2012, Digitalnet a i., C‑320/11, C‑330/11, C‑382/11 a C‑383/11, EU:C:2012:745, bod 38).
40
Prídavným menom „kujný“ sa obvykle nazýva materiál, ktorý má schopnosť pôsobením kladiva alebo valca sploštiť sa alebo rozpínať sa do plátov alebo plechov. Inými slovami, v zmysle odôvodnenia 54 nariadenia Rady (ES) č. 500/2009 z 11. júna 2009, ktorým sa mení a dopĺňa nariadenie (ES) č. 1212/2005, ktorým sa stanovuje konečné antidumpingové clo na dovoz určitých odliatkov s pôvodom v Čínskej ľudovej republike (Ú. v. EÚ L 151, 2009, s. 6), vo vede o materiáloch predstavuje kujnosť „tvarovateľnosť materiálu pri namáhaní tlakom, ktorá je často charakterizovaná ako schopnosť materiálu zmeniť tvar za pomoci vyklepávania alebo valcovania na tenkú fóliu“.
41
Vzhľadom na vyššie uvedené úvahy sa má podpoložka 730711 KN vykladať v tom zmysle, že do nej patrí liate príslušenstvo na rúry alebo rúrky, ktoré sa nedeformuje pri namáhaní tlakom.
42
V dôsledku toho sa má podpoložka 730719 KN vykladať v tom zmysle, že sa vzťahuje na liate príslušenstvo zo železa alebo ocele, ako aj na liate príslušenstvo, ktoré sa deformuje pri namáhaní tlakom.
43
Pokiaľ ide o príslušenstvo sporné v konaní vo veci samej, treba na jednej strane uviesť, ako vyplýva z odôvodnenia 55 nariadenia č. 500/2009, že liatina s guľôčkovým grafitom je „tvarovateľná nielen pri namáhaní ťahom, ale do určitej miery aj pri namáhaní tlakom“.
44
Z tohto dôvodu liatinu s guľôčkovým grafitom ako takú nemožno považovať za liatinu spadajúcu do podpoložky 730711 KN.
45
Na druhej strane, ako uviedol vnútroštátny súd, liatina s guľôčkovým grafitom a kujná liatina sa vzájomne líšia svojou štruktúrou a spôsobom výroby.
46
Vzhľadom na to, že liatina s guľôčkovým grafitom nezodpovedá ani pojmu „kujná liatina“, ako je definovaný vo vysvetlivkách k podpoložke 73071910 KN, a že v štandardnom označení liatin predstavuje kategóriu, ktorá sa líši od kujnej liatiny označenej kódom EN‑GJS, nemôže spadať ani do podpoložky 73071910 KN.
47
V tejto súvislosti treba na jednej strane konštatovať, že vzhľadom na to, že sa v uvedených vysvetlivkách uvádza, že „termín ‚kujná liatina‘ zahŕňa liatinu s guľôčkovým grafitom“, je ich cieľom rozšíriť pojem „z kujnej liatiny“ o ďalšiu kategóriu liatiny, ktorá by mala podobné charakteristiky ako kujná liatina, zjavne tiež predstavuje samostatnú kategóriu v klasifikácii liatin.
48
Podľa ustálenej judikatúry musí byť obsah vysvetliviek v súlade s ustanoveniami KN a nemôže meniť ich rozsah (rozsudok z 26. mája 2016, Invamed Group a i., C‑198/15, EU:C:2016:362, bod 20 a citovaná judikatúra).
49
V dôsledku toho nemožno prihliadať na vysvetlivky týkajúce sa podpoložky 73071910 KN, pretože ich účelom je zmeniť rozsah tejto podpoložky tým spôsobom, že rozširujú jej pôsobnosť na liate príslušenstvo s guľôčkovým grafitom.
50
Na druhej strane treba pripomenúť, že stanoviská Výboru pre colný kódex, aj keď sú významným prostriedkom na zabezpečenie jednotného uplatňovania tohto kódexu colnými orgánmi členských štátov a ako také ich možno považovať za významné prostriedky pre jeho výklad, nemajú záväznú právnu silu a z tohto dôvodu nemôžu meniť rozsah ustanovení KN (pozri v tomto zmysle rozsudky z 15. februára 1977, Dittmeyer, 69/76 a 70/76, EU:C:1977:25, bod 4, ako aj zo 16. júna 2011, Unomedical, C‑152/10, EU:C:2011:402, bod 41).
51
Z toho vyplýva, že stanovisko Výboru pre colný kódex vyjadrené v zápisnici zo 140. zasadnutia oddelenia „pre colnú nomenklatúru“ tohto výboru, ktoré sa konalo v Bruseli od 30. septembra do 3. októbra 2014, podľa ktorého sa má podpoložka 73071910 KN vykladať v tom zmysle, že termín „kujná“ treba chápať v širšom zmysle, t. j. ako termín, ktorý rozlišuje medzi liatinou, ktorá sa deformuje pri namáhaní tlakom a liatinou, ktorá sa pod takýmto tlakom láme, sa takisto nesmie použiť, keďže rozširuje rozsah podpoložky 73071910 KN.
52
Na základe vyššie uvedených úvah treba na položené otázky odpovedať tak, že KN sa má vykladať v tom zmysle, že liate príslušenstvo na rúry alebo rúrky s guľôčkovým grafitom sa má zaradiť do podpoložky 73071990 KN.
O trovách
53
Vzhľadom na to, že konanie pred Súdnym dvorom má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd. Iné trovy konania, ktoré vznikli v súvislosti s predložením pripomienok Súdnemu dvoru a nie sú trovami uvedených účastníkov konania, nemôžu byť nahradené.
Z týchto dôvodov Súdny dvor (desiata komora) rozhodol takto:
Kombinovaná nomenklatúra uvedená v prílohe I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku, zmeneného vykonávacím nariadením Komisie (EÚ) č. 1001/2013 zo 4. októbra 2013, sa má vykladať v tom zmysle, že liate príslušenstvo na rúry alebo rúrky s guľôčkovým grafitom sa má zaradiť do podpoložky 73071990 KN.
Podpisy
(
*1
)	Jazyk konania: holandčina.